"**שיר ללא שֵם**" (במילותיו הראשונות: "כי שירי הוא בת קול ברוח") הוא שיר עברי מאת שלום חנוך (מילים ולחן) שלחנו חובר בסוף שנות השבעים, ומילותיו נכתבו בסתיו 1980. השיר בוצע לראשונה ב-1980 על ידי יהודית רביץ באלבומה "גלוי ונעלם", וב-1983 הוקלט על ידי חנוך ונכלל באלבומו "על פני האדמה".

חיבור השיר
----------

המנגינה לשיר נכתבה בתקופה שבה עבד חנוך על אלבום הביכורים של מאיר אריאל "שירי חג ומועד ונופל" (1977-78). חנוך ביקש מיהודית רביץ להשתתף בהקלטת השיר "ארול", ולאחר ההקלטה ניגן לה את השיר, שאז עוד היה נטול מילים. רביץ ביקשה ממנו את השיר והוא הסכים. לאחר זמן מה ביקש חנוך מאריאל שיחבר עבורו מילים, אך הוא לא היה מרוצה מהן ולכן כתב מילים אחרות בעצמו. מילות השיר נכתבו ב-22 בספטמבר 1980.

ביצועים
-------

השיר, בעיבודם של אילן מוכיח, דוד קריבושי, טומי פרידמן ויהודית רביץ, התפרסם באלבומה של רביץ "גלוי ונעלם" (CBS,‏ 1980). בהמשך נכלל השיר באלבום הסולו של חנוך "על פני האדמה" (CBS,‏ 1983), אשר כלל בעיקר ביצועים שלו לשירים שכתב לאמנים אחרים.

### גרסאות כיסוי נוספות

בשנת 2004 חודש השיר על ידי גלעד שגב.

בשנת 2006 הופיע השיר בסרט "מישהו לרוץ איתו" בביצועה של השחקנית הראשית בר בלפר.

בשנת 2009 הוציא הזמרת רוני דלומי גרסת כיסוי של השיר במסגרת פרק האודישנים של התכנית כוכב נולד.

בשנת 2019 הקליט המוזיקאי אסף אמדורסקי את השיר בשתי גרסאות שונות (גרסת יום וגרסת לילה).

השיר חודש גם על ידי אביתר בנאי באלבומו עוגן במים שיצא בדצמבר 2023 וכלל גרסאות כיסוי לשירים בשילוב קטעי מעבר.

התקבלות השיר ומעמדו
-------------------

חוקר השירה והמוזיקה הישראלית נסים קלדרון מכליל את השיר בין אלה שחילץ חנוך מן הספרותיות של "שירי ארץ ישראל"; "מן הטון הקולקטיבי, ומן המחויבות האידאולוגית שליוו את העבריות של השיר, גם כאשר תוכן המלים לא היה פטריוטי. "מאיה", "לילה", "שיר ללא שם" – כולם דומים לשירי ארץ ישראל בשקט שלהם, בכך שהם שרים רק את מה שעצוב ויפה, אבל הם לא מדברים בלשון "אנחנו". אלו שירים אישיים מאוד של זמר-כותב ששר על עצמו".

הדס ועופר רגב: "השיר הפך לסוג של 'תפילת הדרך', המבקשת עבור המהלך בה שמחה, שלום והצלה מכף פורענות".

בסיכום שנת תשמ"א קבע מבקר המוזיקה יואב קוטנר כי זהו "השיר היפה ביותר השנה". כעבור ארבעה עשורים חזר והגדירו כאחד השירים המיוחדים.
לדברי מבקר המוזיקה יוסי חרסונסקי: "במדור הלירי-רומנטי של שלום חנוך נמצא אחדים מהשירים היפים במוזיקה הישראלית. זה השיר הזה. בא והולך, וכשהוא מגיע, אתה מתחבר אליו כאל מקור חיים שמכיל את הנופים, הניגונים שלך מרבות הימים, למעשה חלק מקיומך במקום נזה. שיר ללא שם נולד נוגה, טון של געגועים, אווירה שמימית. על מעט שירים אפשר להגיד – אולטימטיביים. "שיר ללא שם" הוא אחד מהם. רגע בלעדי של חסד. שלום מדגיש דווקא את הפן העצוב שביצירה, את הרגע שההשראה נוטשת, שהשיר מתרחק. השיר הופך לישות בפני עצמה כשהדובר מאניש אותן – "אתה בא והולך", וכשהוא בא, נולד שיר כמו השיר המיוחד שנולד כאן".

המנצח והמלחין הישראלי אורי לשמן: "אחד השירים הכי יפים במוזיקה הישראלית. אבל מה הופך אותו לכזה: המילים, הלחן, העיבוד, השירה, החיבור בין כל המרכיבים? אני מוכרח לומר שאין לי תשובה... אין שם, אין מילה, למה שהופך את השיר הזה לכל כך גדול".

מבקר המוזיקה בן שלו כתב על אלבומה של רביץ "גלוי ונעלם" כי הוא

מתחיל להתגלות כאלבום מופת כשמגיע תורו [של השיר ...] או אם לדייק ממש – ברגע שבו רביץ שרה "איייייייייייי עלטה סביב/ הלוואייייייייייייי שאתה מקשיב". זה לא רגע יפהפה, זה רגע קדוש. והליווי של התוף הברזילאי, הגיטרה, כלי ההקשה ובעיקר הליריקון (סקסופון חשמלי), שבו מנגן "ירון יעקובוביץ'" (כך נקרא ירוסלב ברשימת הקרדיטים), הוא פיוט מוזיקלי במיטבו. "שיר ללא שם" מכניס את "גלוי ונעלם" לטריטוריה פיוטית ומהורהרת ומעניק לאלבום מבט שמרחף מעל הדברים ובתוכם בעת ובעונה אחת.

מיקומי שיא
----------

### הגרסה של אביתר בנאי

| 
‏‏‏  **מצעדים ודירוגים** |
| --- |
| מדינה | מצעד | מיקום שיא |
|  ישראל | מדיה פורסט ישראל | 46 |

קישורים חיצוניים
----------------

* סרטון השיר "שיר ללא שם" באתר יוטיוב
* "שיר ללא שם" באתר בית לזמר העברי
* [https://wikidata-externalid-url.toolforge.org/?p=10431&url\_prefix=https://shironet.mako.co.il/artist?type%3Dlyrics%26lang%3D1%26&id=wrkid%3D3003%26prfid%3D462%26lang%3D1 wrkid=3003&prfid=462&lang=1 מילות השיר "שיר ללא שם"] באתר שירונט
* השיר בכתב ידו של שלום חנוך, בעמוד הפייסבוק של שלום חנוך, 22 בספטמבר 2020
* שלום חנוך - שיר ללא שם, סיפורים במונו: פגישות עם מיטב אמני ישראל בהנחיית יואב קוטנר, בית אבי חי, דצמבר 2018, סרטון באתר יוטיוב

**ביצועים נוספים:**

* יהודית רביץ עם הפילהרמונית הישראלית בניצוחו של ג'נאנדראה נוזדה, קונצרט הצדעה לשבויים ולנעדרים שהתקיים בנוכחות בני משפחותיהם, פסטיבל חגיגות השישים למדינה, בעמוד הפייסבוק של הפילהרמונית הישראלית, 2008
* שלום חנוך מתוך אלבומו "על פני האדמה" (1983), בעמוד הפייסבוק של שלום חנוך, 2018

גרסאות כיסוי:

* השיר בביצוע גידי גוב וחוה אלברשטיין, לילה גוב, בעמוד הפייסבוק של הקופסה, 2019
* השיר בביצוע גלעד שגב, 2004, סרטון באתר יוטיוב
* השיר בביצוע אברהם טל, שירים בכיכר (יום הזיכרון), 2016, סרטון באתר יוטיוב
* עמי פרידמן וערן רחמני, לכל שיר יש שם: אולארצ'יק עושה שלום חנוך, באתר ynet, 30 באוגוסט 2016
* השיר בביצוע אסף אמדורסקי (גרסת יום), 2019, סרטון באתר יוטיוב
* השיר בביצוע אסף אמדורסקי, היכל התרבות, 2019, סרטון באתר יוטיוב
* השיר בביצוע שירי מימון, יום השואה, 2022, סרטון באתר יוטיוב
* השיר בביצוע אניה בוקשטיין ואלון עדר, זיכרון בסלון (יום השואה), גלגלצ, 2022, סרטון בערוץ "גלגלצ", באתר יוטיוב
* השיר בביצוע אביתר בנאי, עוגן במים, 2023, סרטון באתר יוטיוב

הערות שוליים
------------

1. ↑  שלום חנוך, בלעדי: החדש של שלום חנוך להאזנה מלאה, באתר ynet, 16 במרץ 2012.
2. 1 2   שלום חנוך - שיר ללא שם, סיפורים במונו: פגישות עם מיטב אמני ישראל בהנחיית יואב קוטנר, בית אבי חי, דצמבר 2018, סרטון באתר יוטיוב}.
3. ↑  השיר בכתב ידו של שלום חנוך, בעמוד הפייסבוק של שלום חנוך, 22 בספטמבר 2020
4. ↑  יהודית רביץ, גלוי ונעלם, באתר Mooma.
5. ↑  לדברי המבקר יוסי חרסונסקי, בלפר "מעניקה אינטרפרטציה מהורהרת יפה. הפקה טריפ הופית משיבה רוח חמה וחדשה בשיר הזה" (שירים מתוך "מישהו לרוץ איתו", בר בלפר, באתר "חרסונסקי מיוסיק", 26 באפריל 2009).
6. ↑  וואלה! תרבות‏, 40 שנה אחרי: הגרסה המיוחדת של אסף אמדורסקי לקלאסיקה של שלום חנוך, באתר וואלה!‏, 19 בנובמבר 2019.
7. ↑  נסים קלדרון, **יום שני: על שירה ורוק בישראל אחרי יונה וולך**; עורכת: טלי לטוביצקי, אור יהודה: דביר ('מסה קריטית – סדרת ספרי מחקר בספרות עברית'); הקשרים – המכון לחקר הספרות והתרבות היהודית והישראלית, אוניברסיטת בן-גוריון בנגב, 2009, עמ' 354.
8. ↑  הדס ועופר רגב, ציוניוני הדרך ובת קול ברוח, **פנים**: תרבות חברה וחינוך, 51 (2010), באתר הסתדרות המורים.
9. ↑  יואב קוטנר, תקליט תשמ"א: מארגוב עד ארגוב, מעריב, 1 באוקטובר 1981.
10. ↑  יוסי חרסונסקי, שלום חנוך, שיר ללא שם, באתר "חרסונסקי מיוסיק", 16 ביוני 2015.
11. ↑  שיר ללא שם, באתר Pick A Music.
12. ↑  בן שלו, כי שירי הוא בת קול ברוח: על האלבום "גלוי ונעלם" של יהודית רביץ, באתר הארץ, 1 בדצמבר 2010.
13. ↑  היטליסט – מצעד המוזיקה הרשמי של ישראל, באתר מאקו, ‏2 בינואר 2024